CELEX: 32013D0391
Language: el
Date: 2013-07-22 00:00:00
Title: Απόφαση 2013/391/ΚΕΠΠΑ του Συμβουλίου, της 22ας Ιουλίου 2013 , προς υποστήριξη της πρακτικής εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους

23.7.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 198/40
            
         ΑΠΌΦΑΣΗ 2013/391/ΚΕΠΠΑ ΤΟΥ ΣΥΜΒΟΥΛΊΟΥ
   της 22ας Ιουλίου 2013
   προς υποστήριξη της πρακτικής εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 26 παράγραφος 2 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:
   
               (1)
            
            
               Στις 12 Δεκεμβρίου 2003, το Ευρωπαϊκό Συμβούλιο υιοθέτησε τη στρατηγική της ΕΕ κατά της διάδοσης όπλων μαζικής καταστροφής, το κεφάλαιο III της οποίας περιλαμβάνει κατάλογο μέτρων για την καταπολέμηση της διάδοσης των όπλων αυτών, τόσο εντός της Ένωσης όσο και σε τρίτες χώρες.
            
         
               (2)
            
            
               Η Ένωση προβαίνει σε ενεργό υλοποίηση της στρατηγικής αυτής και θέτει σε εφαρμογή τα μέτρα που απαριθμούνται στο κεφάλαιο III αυτής, ιδίως μέσω της απελευθέρωσης χρηματοοικονομικών πόρων για την υποστήριξη ειδικών σχεδίων που διεξάγονται από πολυμερή όργανα, παρέχοντας στα κράτη που έχουν ανάγκη τεχνική βοήθεια και εμπειρογνωμοσύνη σχετικά με ευρύ φάσμα μέτρων μη διάδοσης και προάγοντας τον ρόλο του Συμβουλίου Ασφαλείας των Ηνωμένων Εθνών.
            
         
               (3)
            
            
               Στις 28 Απριλίου 2004, το Συμβούλιο Ασφαλείας των Ηνωμένων Εθνών εξέδωσε την απόφαση 1540 (2004) [«ΑΣΑΗΕ 1540 (2004)»], η οποία είναι η πρώτη διεθνής πράξη που αφορά τα όπλα μαζικής καταστροφής, τους φορείς τους και τα συναφή υλικά, με ενιαίο και ολοκληρωμένο τρόπο. Η ΑΣΑΗΕ 1540 (2004) καθορίζει δεσμευτικές υποχρεώσεις για όλα τα κράτη, με στόχο να παρεμποδίζεται και να αποτραπεί η πρόσβαση μη κρατικών παραγόντων στα όπλα αυτά και σε συναφή υλικά. Καλεί επίσης τα κράτη να υποβάλλουν έκθεση στην επιτροπή του Συμβουλίου Ασφαλείας, η οποία συστάθηκε με την ΑΣΑΗΕ 1540 (2004) («επιτροπή 1540»), σχετικά με τα μέτρα που έχουν λάβει ή σκοπεύουν να λάβουν για την εφαρμογή της ΑΣΑΗΕ 1540 (2004).
            
         
               (4)
            
            
               Στις 27 Απριλίου 2006, το Συμβούλιο Ασφαλείας των Ηνωμένων Εθνών εξέδωσε την απόφαση 1673 (2006) και αποφάσισε ότι η επιτροπή 1540 θα πρέπει να εντείνει τις προσπάθειές της για να προωθήσει την πλήρη εφαρμογή της ΑΣΑΗΕ 1540 (2004), μέσω προγραμμάτων εργασίας, προβολής, βοήθειας, διαλόγου και συνεργασίας. Κάλεσε επίσης την επιτροπή 1540 να διερευνήσει από κοινού με κράτη και διεθνείς, περιφερειακούς και υποπεριφερειακούς οργανισμούς τις εμπειρίες και τα διδάγματα που αντλήθηκαν, καθώς και τη διαθεσιμότητα προγραμμάτων που θα μπορούσαν να διευκολύνουν την εφαρμογή της ΑΣΑΗΕ 1540 (2004).
            
         
               (5)
            
            
               Στις 20 Απριλίου 2011, το Συμβούλιο Ασφαλείας των ΗΕ εξέδωσε την απόφαση 1977 (2011) και αποφάσισε να παρατείνει την εντολή της επιτροπής 1540 για περίοδο δέκα ετών, μέχρι τις 25 Απριλίου 2021. Αποφάσισε επίσης ότι η επιτροπή 1540 πρόκειται να συνεχίσει να εντείνει τις προσπάθειές της να προωθήσει την πλήρη εφαρμογή της ΑΣΑΗΕ 1540 (2004) από όλα τα κράτη, ιδίως σε τομείς όπως α) η υποχρέωση λογοδοσίας, β) η φυσική προστασία, γ) οι συνοριακοί έλεγχοι και οι προσπάθειες επιβολής του νόμου και δ) οι εθνικοί έλεγχοι των εξαγωγών και των μεταφορτώσεων, συμπεριλαμβανομένων των ελέγχων στην παροχή πόρων και υπηρεσιών, όπως η χρηματοδότηση εξαγωγών και μεταφορτώσεων.
            
         
               (6)
            
            
               Η εφαρμογή της κοινής δράσης 2006/419/ΚΕΠΠΑ του Συμβουλίου, της 12ης Ιουνίου 2006, για υποστήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (1), και της κοινής δράσης 2008/368/ΚΕΠΠΑ του Συμβουλίου, της 14ης Μαΐου 2008, προς στήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (2), συνέβαλαν στη σημαντική μείωση του αριθμού των κρατών που δεν υπέβαλαν εκθέσεις, καθώς και του αριθμού των κρατών που δεν υπέβαλαν τις συμπληρωματικές πληροφορίες που απαιτούσε η επιτροπή 1540 κατόπιν της εκ μέρους τους υποβολής ελλιπών εκθέσεων.
            
         
               (7)
            
            
               Το Γραφείο Υποθέσεων Αφοπλισμού της Γραμματείας των Ηνωμένων Εθνών, το οποίο είναι αρμόδιο να παρέχει ουσιαστική και υλικοτεχνική υποστήριξη στην επιτροπή 1540 και στους εμπειρογνώμονές της, θα πρέπει να επιφορτισθεί με την τεχνική υλοποίηση των σχεδίων που θα εκτελεσθούν στο πλαίσιο της παρούσας απόφασης.
            
         
               (8)
            
            
               Η παρούσα απόφαση θα πρέπει να εφαρμοσθεί σύμφωνα με την οικονομική και διοικητική συμφωνία-πλαίσιο, η οποία συνήφθη μεταξύ της Ευρωπαϊκής Επιτροπής και των Ηνωμένων Εθνών, σχετικά με τη διαχείριση των χρηματοδοτικών συνεισφορών της Ένωσης για προγράμματα ή σχέδια διαχειριζόμενα από τα Ηνωμένα Έθνη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Σύμφωνα με τη στρατηγική της ΕΕ κατά της διάδοσης των όπλων μαζικής καταστροφής, η οποία έχει ως στόχο να προαχθεί ο ρόλος του Συμβουλίου Ασφαλείας των ΗΕ και να βελτιωθεί η εμπειρογνωμοσύνη της για την αντιμετώπιση των προκλήσεων λόγω της διάδοσης, η Ένωση υποστηρίζει περαιτέρω την εφαρμογή της απόφασης 1540 (2004) του Συμβουλίου Ασφαλείας των Ηνωμένων Εθνών [«ΑΣΑΗΕ 1540 (2004)»] και της απόφασης 1977 (2011) του Συμβουλίου Ασφαλείας των Ηνωμένων Εθνών.
   2.   Τα σχέδια προς υποστήριξη της ΑΣΑΗΕ 1540 (2004), τα οποία αντιστοιχούν σε μέτρα της στρατηγικής της ΕΕ, συνίστανται σε εργαστήρια, σε υποπεριφερειακό επίπεδο, επισκέψεις σε χώρες, συναντήσεις, εκδηλώσεις, εκπαίδευση και προσπάθειες για δημόσιες σχέσεις.
   3.   Οι στόχοι των σχεδίων είναι:
   
               —
            
            
               τόνωση των σχετικών προσπαθειών και δυνατοτήτων, σε εθνικό και περιφερειακό επίπεδο, κατά κύριο λόγο μέσω της δημιουργίας υποδομών και της διευκόλυνσης της βοήθειας,
            
         
               —
            
            
               συμβολή στην πρακτική εφαρμογή συγκεκριμένων συστάσεων που αναφέρονταν στη συνολική επανεξέταση, το 2009, της πορείας της υλοποίησης της απόφασης ΑΣΑΗΕ 1540 (2004), ιδίως στους τομείς της τεχνικής βοήθειας, της διεθνούς συνεργασίας και της αύξησης της ευαισθητοποίησης του κοινού,
            
         
               —
            
            
               εισαγωγή, ανάπτυξη και εφαρμογή των εθνικών σχεδίων δράσης κατόπιν αιτήματος των κρατών.
            
         4.   Η λεπτομερής περιγραφή των σχεδίων παρατίθεται στο παράρτημα.
   Άρθρο 2
   1.   Η εφαρμογή της παρούσας απόφασης ανατίθεται στην Ύπατη Εκπρόσωπο της Ένωσης για θέματα εξωτερικής πολιτικής και πολιτικής ασφαλείας («η ύπατη εκπρόσωπος»).
   2.   Η Γραμματεία των ΗΕ (Γραφείο Υποθέσεων Αφοπλισμού) [«Γραμματεία του ΟΗΕ (ΓΥΑ)»] αναλαμβάνει την τεχνική υλοποίηση των σχεδίων που αναφέρονται στο άρθρο 1 παράγραφος 2. Εκτελεί το συγκεκριμένο καθήκον, υπό την ευθύνη και τον έλεγχο της Ύπατης Εκπροσώπου.
   3.   Προς τούτο, η Ύπατη Εκπρόσωπος συνομολογεί τις απαραίτητες ρυθμίσεις με τη Γραμματεία του ΟΗΕ (ΓΥΑ).
   Άρθρο 3
   1.   Το ποσό δημοσιονομικής αναφοράς για την υλοποίηση των σχεδίων που προβλέπονται στο άρθρο 1 παράγραφος 2 ανέρχεται σε 750 000 EUR και χρηματοδοτείται από τον γενικό προϋπολογισμό της Ευρωπαϊκής Ένωσης.
   2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται επί του γενικού προϋπολογισμού της Ευρωπαϊκής Ένωσης.
   3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 2. Προς τούτο, η Επιτροπή συνάπτει χρηματοδοτική συμφωνία με τη Γραμματεία του ΟΗΕ (ΓΥΑ). Η συμφωνία ορίζει ότι η Γραμματεία του ΟΗΕ (ΓΥΑ) μεριμνά για προβολή της συνεισφοράς της Ένωσης, ανάλογη προς το ύψος της.
   4.   Η Επιτροπή προσπαθεί να συνάψει τη χρηματοδοτική συμφωνία της παραγράφου 3, το ταχύτερο δυνατόν, μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της χρηματοδοτικής συμφωνίας.
   Άρθρο 4
   Η Ύπατη Εκπρόσωπος ενημερώνει το Συμβούλιο σχετικά με την εφαρμογή της παρούσας απόφασης βάσει τακτικών εκθέσεων που εκπονεί η Γραμματεία του ΟΗΕ (ΓΥΑ). Οι εν λόγω εκθέσεις αποτελούν τη βάση για την αξιολόγηση που πραγματοποιεί το Συμβούλιο. Η Επιτροπή παρέχει πληροφορίες σχετικά με τις χρηματοδοτικές πτυχές των σχεδίων που αναφέρονται στο άρθρο 1 παράγραφος 2.
   Άρθρο 5
   1.   Η παρούσα απόφαση αρχίζει να ισχύει την ημέρα της έκδοσής της.
   2.   Η παρούσα απόφαση λήγει 24 μήνες μετά τη σύναψη της χρηματοδοτικής συμφωνίας που αναφέρεται στο άρθρο 3 παράγραφος 3, ή τρεις μήνες μετά την ημερομηνία της έκδοσής της, σε περίπτωση που δεν έχει συναφθεί χρηματοδοτική συμφωνία εντός αυτής της χρονικής περιόδου.
   
      Βρυξέλλες, 22 Ιουλίου 2013.
      
         
            Για το Συμβούλιο
         
         
            Η Πρόεδρος
         
         C. ASHTON
      
   
   
      (1)  ΕΕ L 165 της 17.6.2006, σ. 30.
   
      (2)  ΕΕ L 127 της 15.5.2008, σ. 78.
   
      ΠΑΡΑΡΤΗΜΑ
      1.   ΣΤΟΧΟΙ
      
      Οι γενικοί στόχοι της παρούσας απόφασης είναι να προωθήσει την εφαρμογή των αποφάσεων 1540 (2004) [«ΑΣΑΗΕ 1540 (2004»] και 1977 (2011) [«ΑΣΑΗΕ 1977 (2011)»] του Συμβουλίου Ασφαλείας των Ηνωμένων Εθνών, στο πλαίσιο της υλοποίησης της στρατηγικής της ΕΕ κατά της διάδοσης των όπλων μαζικής καταστροφής, μέσω συγκεκριμένων μέτρων που θα έχουν τους ακόλουθους συγκεκριμένους σκοπούς: να ενισχύσουν τις σχετικές προσπάθειες και δυνατότητες σε εθνικό και περιφερειακό επίπεδο, κατά κύριο λόγο μέσω της δημιουργίας υποδομών και της διευκόλυνσης της βοήθειας, να συντελέσουν στην πρακτική εφαρμογή συγκεκριμένων συστάσεων που αναφέρονταν στη συνολική επανεξέταση, το 2009, της πορείας της υλοποίησης της ΑΣΑΗΕ 1540 (2004), ιδίως στους τομείς της τεχνικής βοήθειας, της διεθνούς συνεργασίας και της αύξησης της ευαισθητοποίησης του κοινού.
      2.   ΠΕΡΙΓΡΑΦΗ ΤΩΝ ΜΕΤΡΩΝ
      
      2.1.   Ενίσχυση των δυνατοτήτων εθνικής υλοποίησης και υποπεριφερειακού συντονισμού
      
      2.1.1.   Στόχος του μέτρου
      
      
                  —
               
               
                  Στήριξη των ανά χώρα δραστηριοτήτων εφαρμογής, συμπεριλαμβανομένης της ανάπτυξης των εθνικών σχεδίων δράσης, και θέσπιση βιώσιμης εθνικής και υποπεριφερειακής διαδικασίας εφαρμογής.
               
            
                  —
               
               
                  Τόνωση της διεθνούς συνεργασίας, συμπεριλαμβανομένου του ρόλου της επιτροπής 1540 στην υλοποίηση της ΑΣΑΗΕ 1540 (2004).
               
            2.1.2.   Περιγραφή του μέτρου
      
      Το Γραφείο Αφοπλισμού των Ηνωμένων Εθνών (UNODA) σε συνεργασία, εφόσον συντρέχει περίπτωση, με άλλους διεθνείς, περιφερειακούς και υποπεριφερειακούς οργανισμούς και οντότητες, διευκολύνει τα πρακτικά βήματα για την υλοποίηση βασικών απαιτήσεων της ΑΣΑΗΕ 1540 (2004), σε εθνικό επίπεδο, ιδίως παρέχοντας υποστήριξη για επισκέψεις στη χώρα ή για συγκεκριμένες για τη χώρα δραστηριότητες που πρόκειται να διεξαγάγει η επιτροπή 1540, με τη συγκατάθεση του εκάστοτε κράτους. Προβλέπεται υποστήριξη για πέντε επισκέψεις (διάρκειας 4 ημερών η καθεμία). Ανάλογα με τη χώρα και τις αποφάσεις της επιτροπής 1540, η επίσκεψη σε μια χώρα ή οι συγκεκριμένες ανά χώρα δραστηριότητες θα συμβάλλουν στην εθνική διαδικασία εφαρμογής μέσω: α) συμβολών για την αύξηση της ευαισθητοποίησης χάρη σε προσαρμοσμένους διαλόγους με τους διάφορους παράγοντες που εμπλέκονται στην εφαρμογή της ΑΣΑΗΕ 1540 (2004), σε εθνικό επίπεδο· β) της εξέτασης των εθνικών μέτρων και μηχανισμών που χρησιμοποιούνται για να εφαρμοσθεί η εν λόγω απόφαση και του εντοπισμού των συγκεκριμένων προκλήσεων που αντιμετωπίζουν οι εθνικές αρχές, καθώς και πιθανών εναλλακτικών δυνατοτήτων για την υπέρβασή τους και γ) της διευκόλυνσης της εκπόνησης εθελοντικών εθνικών σχεδίων δράσης και άλλων μέτρων τα οποία αποφασίζει η χώρα στην οποία πραγματοποιείται η επίσκεψη.
      Το UNODA σε συνεργασία, εφόσον συντρέχει περίπτωση, με άλλους διεθνείς, περιφερειακούς και υποπεριφερειακούς οργανισμούς και οντότητες, διοργανώνει συναντήσεις σε συγκεκριμένες υποπεριφέρειες, οι οποίες βασίζονται στα αποτελέσματα εργαστηρίων για τη δημιουργία υποδομών που έχουν διεξαχθεί παλαιότερα στις υποπεριφέρειες αυτές. Η πρόθεση είναι να διεξαχθούν τρεις συναντήσεις συνέχειας στις επιλεγείσες υποπεριφέρειες (Αφρική, Περσικός Κόλπος και Μέση Ανατολή, Νοτιοανατολική Ευρώπη και Λατινική Αμερική). Κάθε συνάντηση θα είναι προσαρμοσμένη κατά τρόπον ώστε να ανταποκρίνεται στις πραγματικές απαιτήσεις της υποπεριφέρειας και να εστιάζεται σε τομείς στους οποίους είναι δυνατό να επιτευχθούν πρακτικά αποτελέσματα. Οι συναντήσεις θα πραγματοποιούνται σε συνδυασμό με τεχνικές συζητήσεις που διεξάγονται εντός της χώρας προκειμένου να διερευνάται η λήψη συγκεκριμένων μέτρων για τη διατήρηση της προόδου όσον αφορά την εφαρμογή της ΑΣΑΗΕ 1540 (2004). Οι συζητήσεις εντός της χώρας θα διοργανώνονται έπειτα από σχετικές προσκλήσεις των ενδιαφερομένων κρατών μελών.
      Η ΓΥΑ του ΟΗΕ θα αναπτύξει τις δραστηριότητες της ΑΣΑΗΕ 1540 (2004) σε συνεργασία με άλλους διεθνείς οργανισμούς και γραφεία, μεταξύ άλλων, οι ΟΑΣΕ, ΔΟΑΕ, ΟΑΧΟ, ΠΟΥ, ΟΕΓ και ΟΙΕ, προκειμένου να εξασφαλισθούν αποτελεσματικές συνέργειες και να αποφεύγεται η επικάλυψη.
      Εφόσον συντρέχει περίπτωση, θα επιδιώκονται συνέργιες με τις δραστηριότητες των περιφερειακών χημικών, βιολογικών, ραδιολογικών και πυρηνικών (ΧΒΡΠ) «κέντρων αριστείας», τα οποία συστήνονται τώρα στο πλαίσιο του Μηχανισμού Σταθερότητας καθώς και άλλων, χρηματοδοτούμενων από την ΕΕ, προγραμμάτων σε αυτόν τον τομέα.
      2.1.3.   Αποτελέσματα του μέτρου
      
      Βελτίωση της εφαρμογής της ΑΣΑΗΕ 1540 (2004), χάρη στις πρόσθετες κινήσεις κρατών μελών με σκοπό την πλήρη εφαρμογή της ΑΣΑΗΕ 1540 (2004)· ανάπτυξη αποτελεσματικών και ρεαλιστικών εθνικών σχεδίων δράσης ή οδικών χαρτών για την υλοποίηση των βασικών απαιτήσεων της απόφασης· ενισχυμένες περιφερειακές συντονισμένες προσεγγίσεις για την εφαρμογή της ΑΣΑΗΕ 1540 (2004) και δημιουργία αποτελεσματικών εταιρικών σχέσεων μεταξύ συμμετεχόντων κρατών και παρόχων βοήθειας.
      2.2.   Βελτίωση της δημιουργίας υποδομών με σκοπό την καθιέρωση και τη διατήρηση της φυσικής προστασίας και της καταγραφής ευαίσθητων υλικών διπλής χρήσης
      
      2.2.1.   Στόχος του μέτρου
      
      Προαγωγή της δημιουργίας υποδομών, σε εθνικό και περιφερειακό επίπεδο, προκειμένου να προχωρήσει η πλήρης εφαρμογή της ΑΣΑΗΕ 1540 (2004), επικεντρώνοντας την προσοχή σε έναν από τους βασικούς τομείς της απόφασης, ήτοι τη φυσική προστασία και την καταγραφή των «συναφών υλικών». Η ΑΣΑΗΕ 1540 (2004) περιέχει συγκεκριμένες διατάξεις [επιχειρησιακή παράγραφος 3, στοιχεία α) και β)], με τις οποίες υποχρεώνονται όλα τα κράτη να θεσπίσουν κατάλληλους ελέγχους για τα υλικά, τον εξοπλισμό και την τεχνολογία που θα μπορούσε να χρησιμοποιηθεί για τον σχεδιασμό, την ανάπτυξη, την παραγωγή ή τη χρήση πυρηνικών, χημικών και βιολογικών όπλων και των φορέων τους. Για τον σκοπό αυτόν, απαιτείται από τα κράτη α) να αναπτύσσουν και να διατηρούν ενδεδειγμένα και αποτελεσματικά μέτρα για την καταγραφή και την ασφάλεια αυτών των ειδών κατά την παραγωγή, τη χρήση, την αποθήκευση ή τη μεταφορά τους και β) να αναπτύσσουν και να διατηρούν ενδεδειγμένα αποτελεσματικά μέτρα φυσικής προστασίας.
      2.2.2.   Περιγραφή του μέτρου
      
      Διοργάνωση δύο υποπεριφερειακών εργαστηρίων από το UNODA (Κεντρική Αμερική, Νοτιοανατολική Ασία και Λατινική Αμερική) που θα επικεντρώνονται στη φυσική προστασία και στην καταγραφή των «συναφών υλικών». Μέσω της ανταλλαγής εμπειριών από τις εθνικές πολιτικές και πρακτικές σχετικά με την καταγραφή, την ασφάλεια και την προστασία των σχετικών βιολογικών, χημικών και πυρηνικών υλικών, το μέτρο θα προαγάγει ολοκληρωμένες εθνικές προσεγγίσεις που θα βασίζονται σε ορθές πρακτικές και σε αντληθέντα διδάγματα.
      Θα τονισθεί επίσης δεόντως η σημασία της συνεργασίας και της αλληλεπίδρασης με διεθνείς οργανισμούς, όπως ΔΟΑΕ, ΟΑΧΟ, ΠΟΥ, ΟΕΓ, ΟΙΕ και ΟΑΣΕ. Η οργάνωση κάθε εργαστηρίου θα συνδυάζεται με γύρους σχετικών τεχνικών συζητήσεων με συμμετέχουσες χώρες, λαμβάνοντας πλήρως υπόψη τις εθνικές ιδιαιτερότητες. Οι συζητήσεις εντός της χώρας θα διοργανώνονται έπειτα από σχετικές προσκλήσεις ενδιαφερομένων κρατών μελών στις αντίστοιχες υποπεριφέρειες.
      Εφόσον συντρέχει περίπτωση, θα επιδιώκονται συνέργιες με τις δραστηριότητες των περιφερειακών ΧΒΡΠ «κέντρων αριστείας», τα οποία συστήνονται τώρα στο πλαίσιο του Μηχανισμού Σταθερότητας καθώς και άλλων, χρηματοδοτούμενων από την ΕΕ, προγραμμάτων σε αυτόν τον τομέα.
      2.2.3.   Αποτελέσματα του μέτρου
      
      Βελτίωση των εθνικών προσπαθειών και ενίσχυση των ικανοτήτων εφαρμογής ενδεδειγμένων ελέγχων των υλικών, του εξοπλισμού και της τεχνολογίας που θα μπορούσε να χρησιμοποιηθεί για τον σχεδιασμό, την ανάπτυξη, την παραγωγή ή τη χρήση πυρηνικών, χημικών και βιολογικών όπλων και των φορέων τους· προσδιορισμός επαρκών και αποτελεσματικών πρακτικών για την καταγραφή, την ασφάλεια και την προστασία των «συναφών υλικών»· αύξηση της ασφάλειας των σχετικών υλικών, σε εθνικό και περιφερειακό επίπεδο· επίταση των περιφερειακών και διεθνών συνεργατικών σχέσεων στους σχετικούς τομείς και συμβολή στις προσπάθειες για την αύξηση της παγκόσμιας ΧΒΡΠ ασφάλειας.
      2.3.   Υποστήριξη της πρακτικής εφαρμογής των συστάσεων που αναφέρονται στη συνολική επανεξέταση, το 2009, της πορείας της υλοποίησης της ΑΣΑΗΕ 1540 (2004)
      
      2.3.1.   Στόχος του μέτρου
      
      Υποστήριξη για την πρακτική εφαρμογή των συστάσεων που αναφέρονται στη συνολική επανεξέταση του 2009.
      Τόνωση της διεθνούς συνεργασίας και αύξηση της ευαισθητοποίησης του κοινού που είναι σημαντική για την εφαρμογή της ΑΣΑΗΕ 1540 (2004).
      2.3.2.   Περιγραφή του μέτρου
      
      Η ΑΣΑΗΕ 1977 (2011) και το τελικό έγγραφο της συνολικής επανεξέτασης του 2009 προβλέπουν μια σειρά ειδικών δράσεων για την εφαρμογή βασικών απαιτήσεων της ΑΣΑΗΕ 1540 (2004). Το μέτρο περιλαμβάνει συγκεκριμένα προγράμματα για την υποστήριξη τέτοιων δράσεων, μεταξύ άλλων μέσω χορηγιών συναντήσεων/εκδηλώσεων, κατάρτισης και δημοσίων σχέσεων. Με την επιφύλαξη των ενδεχόμενων σχετικών αποφάσεων και συστάσεων της επιτροπής 1540, τα προγράμματα θα περιλαμβάνουν:
      
                  —
               
               
                  διοργάνωση εκδηλώσεων από το UNODA με σκοπό να έλθουν σε επαφή όσοι προσφέρουν και όσοι επιζητούν βοήθεια, καθώς και συναντήσεων μεταξύ εταίρων και μελλοντικών εταίρων (κρατών, διεθνών και περιφερειακών οργανισμών),
               
            
                  —
               
               
                  διοργάνωση συναντήσεων από το UNODA με σκοπό τη στήριξη των προσπαθειών για ενίσχυση της συνεργασίας της επιτροπής 1540 με διεθνείς μηχανισμούς για τη μη διάδοση και με άλλους διεθνείς και περιφερειακούς οργανισμούς,
               
            
                  —
               
               
                  διοργάνωση ή χορηγία από το UNODA για εργαστήριο στο οποίο θα συμμετέχουν αντιπρόσωποι της κοινωνίας των πολιτών, του ακαδημαϊκού κόσμου και της βιομηχανίας,
               
            
                  —
               
               
                  χορηγία από το UNODA για τη συμμετοχή εθνικών αξιωματούχων σε μαθήματα κατάρτισης και σε άλλες δραστηριότητες δημιουργίας υποδομών,
               
            
                  —
               
               
                  χορηγία για ηλεκτρονικό έντυπο για θέματα εφαρμογής της ΑΣΑΗΕ 1540 (2004).
               
            Εφόσον συντρέχει περίπτωση, θα επιδιώκονται συνέργιες με τις δραστηριότητες των περιφερειακών ΧΒΡΠ «κέντρων αριστείας», τα οποία δημιουργούνται τώρα βάσει του Μηχανισμού Σταθερότητας καθώς και άλλων, χρηματοδοτούμενων από την ΕΕ, προγραμμάτων σε αυτόν τον τομέα.
      2.3.3.   Αποτελέσματα του μέτρου
      
      Υλοποίηση συγκεκριμένων μέτρων που συμφωνήθηκαν στη συνολική επανεξέταση του 2009· μεγαλύτερη διαφοροποίηση των μέσων για τη διευκόλυνση της τεχνικής βοήθειας· παροχή κατάρτισης, εστιασμένης στην ΑΣΑΗΕ 1540 (2004), σε εθνικούς αξιωματούχους· μεγαλύτερη συμμετοχή των αντιπροσώπων της κοινωνίας των πολιτών, του ακαδημαϊκού κόσμου και της βιομηχανίας σε διεθνείς, περιφερειακές και εθνικές προσπάθειες εφαρμογής της ΑΣΑΗΕ 1540 (2004)· αύξηση της ευαισθητοποίησης του κοινού που είναι σημαντική για την πλήρη εφαρμογή της ΑΣΑΗΕ 1540 (2004).
      3.   ΕΤΑΙΡΟΙ ΣΤΑ ΜΕΤΡΑ
      
      
                  —
               
               
                  Το Συμβούλιο Ασφαλείας του ΟΗΕ και η επιτροπή 1540 του ΟΗΕ,
               
            
                  —
               
               
                  συμμετέχουσες κυβερνήσεις από τις οικείες υποπεριφέρειες,
               
            
                  —
               
               
                  κυβερνήσεις και οργανισμοί παροχής βοήθειας,
               
            
                  —
               
               
                  τα Ηνωμένα Έθνη και σχετικές διεθνείς, περιφερειακές και υποπεριφερειακές οργανώσεις,
               
            
                  —
               
               
                  μη κυβερνητικές οργανώσεις και φορείς της κοινωνίας των πολιτών.
               
            4.   ΔΙΚΑΙΟΥΧΟΙ ΤΩΝ ΜΕΤΡΩΝ
      
      
                  —
               
               
                  Κράτη μέλη, κυβερνητικοί αξιωματούχοι,
               
            
                  —
               
               
                  επιτροπή 1540 και άλλοι φορείς του ΟΗΕ,
               
            
                  —
               
               
                  διεθνείς, περιφερειακές και υποπεριφερειακές οργανώσεις,
               
            
                  —
               
               
                  κυβερνήσεις και οργανισμοί που παρέχουν και λαμβάνουν τεχνική βοήθεια δυνάμει της ΑΣΑΗΕ 1540 (2004),
               
            
                  —
               
               
                  κοινωνία των πολιτών, ακαδημαϊκός κόσμος και σχετικές οντότητες.
               
            5.   ΤΟΠΟΣ
      
      Το UNODA θα επιλέξει τους πιθανούς χώρους για τις συναντήσεις, τα εργαστήρια και τις λοιπές εκδηλώσεις. Στα κριτήρια επιλογής των χώρων περιλαμβάνονται η προθυμία και η δέσμευση του κάθε κράτους σε μια συγκεκριμένη περιφέρεια να φιλοξενήσει την εκδήλωση. Οι συγκεκριμένες τοποθεσίες για τις επισκέψεις στις χώρες ή τις συγκεκριμένες σε κάθε χώρα δραστηριότητες, θα εξαρτώνται από τα ενδιαφερόμενα κράτη μέλη και, εφόσον συντρέχει περίπτωση, από τις αποφάσεις της επιτροπής 1540.
      6.   ΔΙΑΡΚΕΙΑ
      
      Η συνολική εκτιμώμενη διάρκεια του προγράμματος είναι 24 μήνες.